12 keer lewenslank vir ‘Tembisa-monster’Argieffoto (Foto: Josh Hild/Pexels) ŉ Reeksverkragter van Tembisa, Gift Mkhwanazi, is 12 lewenslange vonnisse plus meer as 300 jaar opgelê in die Johannesburgse hooggeregshof. Dit volg ná ŉ rits verkragtings in en rondom Tembisa tussen 2013 en Junie 2019. Phindi Mjonondwane, streekwoordvoerder van die nasionale vervolgingsgesag (NVG), het gesê Mkhwanazi, wat as die Tembisa-monster bekendstaan, het tereg gestaan op 104 aanklagte van onder andere verkragting, ontvoering, die rig van ŉ vuurwapen, roof met verswarende omstandighede, aanranding en poging tot moord. “Die SAPD het meer as 19 dossiere gehad met dieselfde modus operandi. Vroue is in die aand of vroegoggend in die straat aangeval. Die vroue kon nie die oortreder uitken nie, omdat hy hulle van agter aangeval, ŉ vuurwapen of mes op hulle gerig het en hulle na bosse of afgeleë gebiede gedwing het. Hy het hulle van hul kontant en selfone beroof en hulle verkrag.” Mkhwanazi is in hegtenis geneem ná een van sy vriende aangekeer is en een van die vroue se selfoon in sy besit gehad het. Hy is daarna deur DNS met die misdade verbind. “Die beskuldigde het gesê hy ken nie een van die persone wat in die hof getuig het nie. Hy kon egter nie verduidelik hoekom sy DNS op 17 slagoffers en op een misdaadtoneel aangetref is nie. Hy het ook ontken dat hy die getuies ook verkrag, ontvoer of beroof het of dat hy ooit ŉ vuurwapen of mes in sy besit gehad het.” Staatsaanklaer Adele de Klerk het gesê daar bestaan geen bewyse dat enige van die getuies met mekaar saamgewerk het om die beskuldigde te impliseer nie. Die NVG loof speurdersersant Mangwale en adv. De Klerk dat hulle suksesvol ŉ reeksverkragter uit die samelewing kon haal.